Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Stqarrija minn Vytenis Andriukaitis, Kummissarju għas-Saħħa u s-Sikurezza Alimentari fil-Jum Dinji Mingħajr Tabakk: Ejjew naħdmu flimkien biex inħallu t-tipjip warajna Fil-31 ta' Mejju, niċċelebraw il-Jum Dinji Mingħajr Tabakk billi nqajmu sensibilizzazzjoni dwar l-effetti ta' ħsara u fatali tat-tipjip u tal-użu tal-prodotti tat-tabakk. Globalment, iċ-ċifri huma xokkanti — hemm aktar minn 7 miljun mewta fis-sena assoċjata mat-tabakk fid-dinja kollha. Din hija waħda mir-raġunijiet ewlenin għaliex l-UE u l-Istati Membri tagħha jappoġġaw b'mod attiv l-idea ta' trattat tas-saħħa globali — il-Konvenzjoni Qafas dwar il-Kontroll tat-Tabakk tal-Organizzazzjoni Dinjija tas-Saħħa. Il-konsum tat-tabakk huwa l-akbar riskju għas-saħħa evitabbli, u fl-UE jirrappreżenta l-akbar kawża sinifikanti ta' mewt prematur, ta' kważi 700,000 mewta kull sena. Dawn mhumiex biss ċifri. Dawn huma l-membri tal-familja, il-ħbieb u l-kollegi tagħna. Nitħasseb b'mod partikolari għaż-żgħażagħ li qed jaqbdu l-vaping u diversi prodotti ġodda bħall-prodotti tat-tabakk imsaħħna u s-sigaretti elettroniċi, li qed jiġu kkummerċjalizzati dejjem aktar b'dikjarazzjonijiet qarrieqa. Id-29 % taż-żgħażagħ Ewropej ta' bejn il-15 u l-24 sena jpejpu. Kemm hemm minnhom li qed jużaw alternattivi li jagħmlu ħsara lill-pulmuni tagħhom? L-UE qed taħdem b'impenn sħiħ biex tipproteġi liċ-ċittadini mill-effetti perikolużi tal-użu tat-tabakk. Waħda mill-miżuri ewlenin tagħna fil-ġlieda tal-UE kontra l-kummerċ illeċitu tal-prodotti tat-tabakk — is-sistemi Ewropej tat-traċċabbiltà u tal-karatteristiċi ta' sigurtà tal-prodotti tat-tabakk — saret operattiva fl-20 ta' Mejju. Dan ifisser li l-konsumaturi dalwaqt jaraw immarkar ġdid tat-traċċabbiltà fuq il-pakketti u bil-karatteristiċi ta' sigurtà meħtieġa. L-immarkar tat-traċċabbiltà se jippermetti lill-awtoritajiet nazzjonali jsegwu u jintraċċaw il-movimenti tal-pakketti tat-tabakk tul il-katina tal-provvista legali kollha fl-UE. Barra minn hekk, il-karatteristiċi ta' sigurtà se jippermettu lill-awtoritajiet pubbliċi u ċ-ċittadini jiddeterminaw jekk prodott tat-tabakk fis-suq huwiex ġenwin jew illeċitu. Is-sistema tat-traċċabbiltà u tal-karatteristiċi ta' sigurtà tal-prodotti tat-tabakk tikkomplementa miżuri ewlenin oħra tal-UE adottati għall-ġlieda kontra l-użu tat-tabakk, bħar-regolamentazzjoni tal-prodotti tat-tabakk, ir-restrizzjoni tar-reklamar transfruntier tat-tabakk, il-promozzjoni u l-isponsorizzazzjoni, l-appoġġ lill-Istati Membri għall-ħolqien ta' ambjenti bla tipjip, u r-regolamentazzjoni tat-taxxi fuq it-tabakk. Barra minn hekk, il-pakketti tat-tabakk issa għandhom twissijiet b'rabta mas-saħħa bl-istampi kbar. Introduċejna wkoll projbizzjonijiet fuq elementi promozzjonali u qarrieqa, regolament aktar strett dwar l-ingredjenti li jinkludi l-projbizzjoni ta' prodotti bl-aromi mill-20 ta' Mejju 2020, u l-ewwel qafas regolatorju għas-sigaretti elettroniċi. Ċerti pajjiżi tal-UE qed jagħmlu saħansitra aktar minn hekk, billi jimplimentaw miżuri dwar l-imballaġġ ġeneriku, u bosta oħrajn qed jimxu f'din id-direzzjoni. Jiena kburi ngħid li wettaqna r-rekwiżiti kollha stabbiliti fid-Direttiva dwar il-Prodotti tat-Tabakk fil-ħin, inkluż it-twaqqif ta' sistema ta' rappurtar dwar il-prodotti u bord konsultattiv dwar l-aromi. Kollettivament, dawn il-miżuri għandhom l-għan li jgħinu lil min ipejjep jieqaf jew biex ma jibdiex mill-ewwel. Billi 93 % ta' dawk li jpejpu jibdew ipejpu qabel ma jagħlqu s-26 sena, l-attenzjoni partikolari tagħna hija fuq il-prevenzjoni tat-tipjip fost iż-żgħażagħ. Nafu li fattur ta' riskju relatat mal-istil ta' ħajja, bħat-tipjip, qed jipprovoka żieda fil-każijiet tal-kanċer u tal-mard kardjovaskulari. Dan jaffettwa b'mod dirett il-kwalità tal-ħajja u t-tul ta' ħajja mistenni taċ-ċittadini, u jħalli impatt negattiv fuq is-saħħa u s-sistemi soċjali nazzjonali, inkluża l-forza tax-xogħol futura. Għalhekk qed indur fuq l-Istati Membri tagħna biex nilħqu l-għanijiet komuni tagħna. Għandna bżonn nikkontrollaw it-tabakk b'mod qawwi fil-livelli kollha u għalhekk poġġejt enfasi partikolari fuq is-sorveljanza msaħħa tas-suq u fuq l-infurzar tal-liġi. Jeħtieġ ukoll li nirreaġixxu għall-isfidi ġodda bħall-prodotti tat-tabakk ġodda. Mela ejja nibdew naħdmu! Kuntest Ħarsa ġenerali lejn is-sistemi tat-traċċabbiltà u tal-karatteristiċi ta' sigurtà tat-tabakk. Ħarsa ġenerali lejn id-Direttiva dwar il-Prodotti tat-Tabakk.